Preklad anglického článku "Fake Explanations". Autor: Eliezer Yudkowsky
Kde bolo, tam bolo, bola raz jedna učiteľka fyziky. Jedného dňa zvolala svojich žiakov do triedy a ukázala im široký štvorcový kovový plát vedľa horúceho radiátora. Žiaci položili ruky na plát a zistili, že strana pri radiátore je studená, a odvrátená strana je horúca. A učiteľka povedala: Prečo si myslíte, že je to tak? Niektorí žiaci tipovali na prúdenie vzduchu, iní tipovali, že plát obsahuje zvláštne kovy. Vymysleli veľa tvorivých vysvetlení; nikto sa neznížil k tomu, aby povedal: "Neviem" alebo: "Zdá sa mi to nemožné."
Správna odpoveď znela, že pred vstupom žiakov do triedy, učiteľka otočila plát naopak.
Zamyslime sa nad žiakom, ktorý horúčkovito koktá: "No, možno je to kvôli tepelnej vodivosti a takým veciam?" Pýtam sa: jej táto odpoveď skutočný názor? Tieto slová sa ľahko vyznávajú – vyslovujú hlasným precíteným hlasom. Ale dokážu tieto slová ovplyvňovať očakávanie?
Uvažujme o tomto nevinným slovíčku "kvôli", ktoré sa nachádza pred "tepelnej vodivosti". Uvažujme o ďalších veciach, ktoré by sme zaň mohli napísať. Mohli by sme povedať, napríklad, "kvôli flogistonu" alebo "kvôli mágii".
"Mágia!" vykríknete. "To nie je vedecké vysvetlenie!" Isteže, vety "kvôli tepelnej vodivosti a "kvôli mágii" sa ľahko rozoznajú ako patriace do rôznych literárnych žánrov. "Tepelná vodivosť" je niečo, čo môže povedať povedzme Spock v Star Treku, zatiaľ čo "mágia" je niečo, čo povie Giles v Buffy, Lovkyni Upírov.
My, ako bayesiánci, si však nevšímame literárne žánre. Pre nás je podstatou modelu jeho vplyv na očakávanie. Ak poviete "tepelná vodivosť", aké očakávanie vás to vedie predpovedať? Za bežných okolností vás to vedie k očakávaniu, že ak položíte ruku na stranu plátu pri radiátore, budete vnímať túto stranu ako teplejšiu než vzdialenú stranu. Ak "kvôli tepelnej vodivosti" dokáže zároveň vysvetliť, prečo stranu pri radiátore vnímate ako chladnejšiu, potom dokáže vysvetliť prakticky hocičo.
A v tejto chvíli už všetci vieme (aspoň dúfam, že vieme), že keď viete rovnako dobre vysvetliť ľubovoľný výsledok, máte nulovú vedomosť. "Kvôli tepelnému prúdeniu", použité týmto spôsobom, je maskovaná hypotéza maximálnej entropie. Z hľadiska očakávania je izomorfná povedaniu "mágia". Znie to ako vysvetlenie, ale nie je.
Predstavte si, že by sme namiesto hádania merali teplotu kovového plátu v rôznych bodoch v rôznom čase. Keby sme videli kovový plát vedľa radiátora, za normálnych okolností by sme očakávali, že bodové teploty budú zodpovedať rovnováhe rovnice rozptylu vzhľadom na hraničné podmienky dané prostredím. Možno by ste nevedeli presnú teplotu prvého meraného bodu, ale po odmeraní prvých bodov – nie som dosť fyzikálne zdatný, aby som vedel, koľkých presne – by ste mohli urobiť dobrý odhad zvyšku.
Skutočný majster umenia používania čísel na obmedzenie očakávania hmotných javov – "fyzik" – by urobil pár meraní a povedal: "Tento plát bol v rovnováhe s prostredím pred dva a pol minútami, bol otočený, a teraz sa opäť približuje k rovnováhe."
Omyl týchto žiakov nebol len v tom, že nedokázali obmedziť očakávanie. Ich hlbší omyl spočíval v domnení, že robia fyziku. Povedali slovo "kvôli", nasledované slovami, ako hovorieva Spock v Star Treku, a mysleli si, že tým vstúpili do magistéria vedy.
Veru nie. Iba presunuli svoju mágiu z jedného literárneho žánru do druhého.
Z diskusie pod pôvodným článkom:
firstname.lastname@example.org